钦定古今图书集成/明伦汇编/闺媛典/第026卷 > 孔母姚氏
## 钦定古今图书集成/明伦汇编/闺媛典/第026卷 > 孔母姚氏

按《建德县志》：姚氏父姚公，有隐德。诞氏时，异光烛庐，
姚公筮之，遇《离》之家人曰：“离火振振，附物而章，媲于
家人，辅登明堂，作劳以荣，实协黄裳。”氏少而柔惠，女
史内则，略皆上口，姚公奇爱之，曰：“我不以与田舍儿
也。”无何，氏兄游于雍，见今相国孔公年十四，大奇之，
归语姚公，姚公大喜，遂委禽焉。相国父困诸生，家贫，
欲令相国徙业。姚公持之不可，且时时出橐中赀助。
相国遂以童子擢试京兆，而姚公促办装，遣女归焉。
既庙见庄慎恭孝一宗，皆颂其贤。时翁簿蜀邻水，归
廉，贫益甚。氏劳苦操作，以助于内，相国教授于外，得
稍奉甘旨。相国射策及第，与其兄泰华同官翰林。既
贵矣，氏粗粝如常。或诮之，氏曰：“我夫子为天子侍臣，
志砺冰霜，我岂敢以妇人败若事？且珠玉甘脆，少所
不习”，意不乐此也。相国常赍，诏氏从。出国门，苍头犯
中贵道，提赤棒，棒所持筐箧，冀有重赀可以相中，发之，故楮败絮而已。中贵人叹息去。己巳，都城戒严，诸
命妇多诡服遁，氏曰：“臣从君，妇从夫，独往将安之？”命
仆妾凿《三坎》于庭，以示必死。氏敏而孝，俭而知大体。
明年翁病，相国归养，亲视医药，相国一食，夫人亦一
食，相国不解带三月，夫人亦三月。翁没，天子谕祭葬，
会葬者云集，氏供具无不治办，曰：“无使观礼者议也。”
遂以此勤瘁而终，年五十七。相国晋师保，加赠夫人。
女一人，适金氏，有母风。子二人：尚蒙、尚萃，贤而才，夫
人出也；